SKRIFTLIG FORESPØRGSEL E-1351/02

af Alexander de Roo (Verts/ALE)og Erik Meijer (GUE/NGL) til Kommissionen

(13. maj 2002)

Om: Alternative linjeføringer for motorvejen Sofia-Kulata

I forbindelse med anlæggelsen af motorvejen Sofia-Thessaloniki går Bulgarien ind for en linjeføring gennem Struma-dalen nær den lille by Kresna. Oprindeligt var der tale om fem varianter af anlæggelsen af denne vej, men det rent faktiske valg synes at begrænse sig til kun en variant (udvidelse og tilpasning af den eksisterende motorvej), som følger Struma-flodens løb via Kresna-slugten.

Kommissionen har uden tvivl kendskab til gennemførlighedsundersøgelsen for motorvej E 79 Sofia-Kulata (SPEA Ingegneria Europea, november 2000), som udelukker de to alternative linjeføringer for den planlagte motorvej, fordi udgifterne hertil vil være for høje. De to alternative ruter uden for Kresna-dalen beskrives overhovedet ikke.

1. Hvorledes vurderer Kommissionen kvaliteten af denne undersøgelse på to sider, som blev finansieret med 394 000 EUR via Phare?

Kommissionen henviser i sine svar på skriftlig forespørgsel af Erik Meijer (E-3147/00(1)) og Alexander de Roo (E-0220/01(2)) til en VVM-rapport, som skulle udarbejdes, og som rent faktisk

blev offentliggjort i slutningen af december 2001. De bulgarske miljøorganisationer stiller sig meget kritiske over for denne VVM-rapport, hvor alternativerne ikke blev ordentligt udarbejdet, og hvori der næsten ikke lægges vægt på principperne i direktivet om vilde dyr og planter samt levesteder.

2. Hvorledes vurderer Kommissionen kvaliteten af denne VVM-rapport?

(1) EFT C 174 E af 19.6.2001, s. 20.

(2) EFT C 261 E af 18.9.2001, s. 65.

Svar afgivet på Kommissionens vegne af Margot Wallström

(20. juni 2002)

Den oprindelige opgavebeskrivelse i forbindelse med Phare-kontrakten vedrørende gennemførlighedsundersøgelsen og projekteringen af motorvej E-79 Sofia-Kulata indebar ikke, at SPEA skulle undersøge alternative løsninger uden for den eksisterende linjeføring for afsnittet af Struma-motorvejen mellem Kresna og Kulata, men blot tage hensyn til, at man havde noteret tilstedeværelsen af beskyttede planter i Struma-slugten. På dette tidspunkt var det underforstået, at denne slugt, som den eksisterende hovedvej passerer igennem, ikke var noget beskyttet område bortset fra en del af den (Tisata-reservatet), der er registeret som et Corine-område.

Udkastet til gennemførlighedsundersøgelsen i forbindelse med Struma-motorvejen, heri indbefattet vurderingen af virkningen på miljøet (VVM), blev forelagt Kommissionen i december 2000. Den indgivne VVM-rapport blev ikke godkendt af Kommissionen, da den blev betragtet som ufuldstændig. Det bulgarske ministerium for miljø og vand besluttede ligeledes at afvise VVM-rapporten af lignende grunde.

Gennemførlighedsrapporten omfattede ligeledes en meget foreløbig vurdering af alternative korridorer, som ikke passerede gennem Kresna-slugten. Denne foreløbige vurdering blev som anført i gennemførlighedsrapporten foretaget på SPEA's eget initiativ og øjensynligt som følge af en mundtlig anmodning fra den statslige bulgarske vejadministration. Hvorom alting er, accepterede Kommissionen ikke dette som en fyldestgørende undersøgelse af alternativer. Både SPEA og den bulgarske vejadministration bekræfter, at der ikke har været tale om nogen yderligere kontrakt eller udbetaling i forbindelse med udfærdigelsen af denne meget foreløbige vurderingsrapport.

Der er ikke blevet foretaget nogen supplerende undersøgelse med Phare-finansiering med henblik på at finde alternative linjeføringer uden for den eksisterende E-79-korridor, ligesom der heller ikke er blevet foreslået noget projekt af denne art til finansiering med midler fra et fællesskabsinstrument. Skulle sådanne forslag blive fremsat, vil Kommissionen ganske bestemt være rede til at tage dem i betragtning.

VVM-rapporten i forbindelse med Struma-motorvejen blev færdiggjort af SPEA i november 2001 og blev forelagt ministeriet for miljø og vand. De efterfølgende offentlige møder, som kræves i medfør af den bulgarske lovgivning, afholdtes i marts 2002 med deltagelse af de involverede offentlige kredse samt en række ikke-statslige organisationer (NGO). Ministeriet for miljø og vand er stadig ved at granske VVM-rapporten på baggrund af den offentlige høring, og Kommissionen er ikke blevet underrettet om, at der skulle være truffet nogen endelig afgørelse herom.

Først efter afslutningen af den bulgarske interne beslutningsprocedure bliver Kommissionen involveret i processen.